**Աննա Լուիզա Բիրգիտտա Հանսեն** (դան․՝ Anna Louise Birgitte Hansen, ամուսնական ազգանունը` Սիբերգ, հունվարի 7, 1870(1870-01-07)[…], Ֆոբորգ, Ֆոբորգ Միտֆյուն, Հարավային Դանիա տարածաշրջան, Դանիա - հուլիսի 4, 1914(1914-07-04)[…], Կոպենհագեն, Դանիա), դանիացի նկարչուհի, որը ամուսնու՝ Ֆրից Սիբերգի հետ միասին ընդգրկված է եղել Ֆյունի նկարիչների ստեղծագործական խմբում։

Կենսագրություն
--------------

Աննան ծնվել է դեկորատոր-նկարիչ Պետեր Սիրակ Հանսենի (1833-1904) ընտանիքում, որը աշխարհիկ կյանք է վարել և ունեցել բաց սրահ տեղի նկարիչների և արվեստի դպրոցների ուսանողների հավաքույթների և հանդիպումների համար։ Այս հանդիպումներից մեկում Աննան ծանոթացել է իր ապագա ամուսնու՝ Ֆրից Սիբերգի հետ, ով մինչև 1882 թվականը վերապատրաստվել է հոր արվեստանոցում։ Այդ ժամանակ Աննան երաժշտություն է սովորել, իսկ հոր ղեկավարությամբ` նկարչություն և յուղանկարային գեղանկարչություն։ Նրա եղբայրը՝ Պետերը, շուտով դարձել է հայտնի նկարիչ։ Հայրենի Ֆոբորգի տեխնիկական դպրոցում սովորելուց հետո աղջիկը մեկնել է Կոպենհագեն։ 1890 թվականին նա խորությամբ ուսումնասիրել է արվեստ քանդակագործ Լյուդվիգ Բրանդստրուպի և նկարիչ Կարլ Ենսենի մոտ։ 1892-1894 թվականներին Աննան Կոպենհագենի ճենապակու թագավորական մանուֆակտուրայում աշխատել է որպես ճենապակու գեղանկարիչ, ինչպես նաև նկարել է ծաղկային կտավներ, հիմնականում մանուշակներով և քրիզանթեմներով և տվել երաժշտության ու երգարվեստի մասնավոր դասեր։ 1894 թվականին նա ամուսնացել է Ֆրից Սիբերգի հետ։ Սիբերգների ընտանիքն ունցել է յոթ երեխա. որդիներից մեծ ճանաչում են ձեռք բերել պատկերազարդող-նկարիչ Էռնստը և կոմպոզիտոր Ֆրիցը։

Ֆրից Սիբերգ, «Աննա Սիբերգը դաշնամուրի մոտ»
1902 թվականին Սիբերգները մեկնել են Կերտեմինե կոմունայի Պիլեգարդեն քաղաք։ Այստեղ արդեն բնակվում էին նրանց ընկերները՝ նկարիչներ Ալեդը և Յոհաննես Լարսենները, ինչպես նաև մի շարք այլ ստեղծագործող գործիչներ, այդ թվում՝ գրականության բնագավառում ապագա Նոբելյան մրցանակակիր` Յոհանես Ենսենը։ Կերտեմինում Աննան հիմնականում զբաղվել է ծաղկային թեմաներով ջրաներկային գեղանկարչությամբ։ Նկարչուհին կատարելագործել է ճենապակու գործարանում տիրապետած իր ոճը՝ կիրառելով մեկ շերտը մյուսի վրա պատկերելու դասական տեխնիկան, ինչը պատկերին տալիս էր հատուկ թեթևություն։

Սիբերգի աշխատանքները ցուցադրվել են 1889-1910 թվականներին Շարլոտտենբորգ ամրոցում կազմակերպված գարնանային ցուցահանդեսներում։ Այն բանից հետո, երբ Ֆրից Սիբերգը բավականաչափ գումար է վաստակել իր վաճառված նկարներից, ամուսինները որոշում են միջոցներ նվիրաբերել թանգարան ստեղծելու համար, որտեղ պետք է ցուցադրվեին «Ֆյունի նկարիչները»-ի խմբի վարպետների ստեղծագործությունները, որոնց թվում էին Աննա և Ֆրից Սիբերգները։ 1910 թվականին թանգարանն իր դռներն է բացել հասարակության առջև։ Սկզբում թանգարանն ընդունել է միայն խմբի կազմում ընդգրկված տղամարդ նկարիչների աշխատանքները։ Միայն Աննայի մահից երկու տարի անց կազմակերպվել է նրա աշխատանքներին նվիրված առանձին ցուցահանդես։

Աննա Սեբերգը մահացել է լեղապարկի բորբոքումից, 44 տարեկան հասակում։

Պատկերասրահ
-----------

* «Վարդեր», 1902«Վարդեր», 1902
* «Թրաշուշաններ»«Թրաշուշաններ»
* «Գեորգենի»«Գեորգենի»
* «Փունջ»«Փունջ»

Ծանոթագրություններ
------------------

1. 1 2 3 4  RKDartists (նիդերլ.)
2. 1 2 3 4  Kunstindeks Danmark (դան.)
3. 1 2 3 4  Benezit Dictionary of Artists — OUP, 2006. — ISBN 978-0-19-977378-7
4. 1 2 3
5. ↑  Benezit Dictionary of Artists
6. ↑  "Anna Syberg (1870 - 1914)", Dansk Kvindebiografisk Leksikon.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Աննա Սիբերգ» հոդվածին։ |

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists · gravsted.dk |
|  |
| 

|  Չափորոշչային վերահսկողություն |
| --- |
|  |
| BNF: 155666002 · GND: 13306025X · ISNI: 0000000050917141 · LCCN: n95088440 · LIBRIS: 315105 · SUDOC: 112384293 · VIAF: 23318062 · WorldCat VIAF: 23318062 |

 |

 |